SPOROČILO ZA JAVNOST

**Javni razpis za mestno kartico**

**Kranj, 19. maj 2021 – Kranj je med vodilnimi slovenskimi občinami na področju razvoja digitalnega okolja pametnega mesta in skupnosti, saj je prva objavila konkretne razpise za izgradnjo mestne platforme, katere nepogrešljivi del je tudi mestna kartica. Tako kot mestna digitalna platforma združuje široko paleto podatkov in procesov v mestu v enoten, povezan sistem, osredotočen na uporabnika, tako tudi mestna kartica na enem nosilcu združuje možnosti identifikacije uporabnika in plačevanja različnih storitev v mestu.**

Mestna občina Kranj ima sprejeto Strategijo digitalnega razvoja pametnega mesta, katere cilj je, da Kranj postane inovativno mesto z uvajanjem novih tehnologij, povezljivostjo različnih mestnih servisov preko pametnih rešitev, s sodelovanjem javne uprave in lokalnega gospodarstva. Uvedba mestne kartice je tako eden od gradnikov pametnega mesta, v katero se vključujejo občani, javni zavodi in gospodarstvo (npr. lokalni ponudnike storitev). Mestno kartico bo tako mogoče uporabljati za dostop do različnih storitev v mestu, saj se načrtuje, da bodo občani z njo postopno lahko uporabljati vse mestne storitve, za katere sedaj potrebujejo različne kartice in aplikacije. Kartica bo dostopna v fizični obliki, na določeno ime, ali pa tudi anonimno (predvsem pomembno za obiskovalce in turiste), dostopna pa bo tudi v obliki aplikacije na pametnem telefonu.

**Sistemi vzpodbud in nagrajevanje uporabnikov**

Pomemben del sistema mestne kartice je tudi sistem vzpodbud, preko katerega bo Mestna občina Kranj vabila in nagrajevala uporabnike za uporabo storitev v mestu ter nagrajevala trajnostno obnašanje občanov (npr. uporabo javnega potniškega prometa, varčevanje z energijo, uporabo zelenih oblik mobilnosti …). Nanjo bo mogoče naložiti dobroimetje in neposredno plačevati, hkrati pa jo bo mogoče povezati s svojim računom, iz katerega se bodo plačevale storitve v mestu. Prav tako bo tudi polno funkcionalna predplačniška kartica sistema, enega od tovrstnih kartičnih storitev, in jo bo mogoče uporabljati tudi za plačevanje na vseh prodajnih mestih, ki sprejemajo najbolj razširjene plačilne kartice. Informacije za plačevanje in informacije o uporabniku za storitve v mestu bodo na kartici popolnoma ločene. Varovanje podatkov bo zagotovljeno v skladu v bančno zakonodajo in zakoni o varovanju osebnih podatkov.

**Mestni servisi zbrani na enem mestu**

Zasnova mestne kartice omogoča širitev z enostavnim vključevanjem novih storitev ter širitev področja uporabe. Zato na Mestni občni Kranj upajo, da bo postopno prerasla v gorenjsko »mestno kartico« preko katere bo mogoče v več občinah z enotnim sistemom dostopa in plačevanja ponuditi široko paleto storitev, ki se izvajajo v lokalnih skupnostih. V sistemu vzpodbud bodo občine same določale politiko nagrajevanja uporabnikov. Načrtuje se tudi povezava z obstoječimi sistemi v občinah (izposoja koles, električne polnilnice, potniški promet, parkiranje,…) na način, da bo mogoče do vseh teh storitev dostopati z eno kartico oz. aplikacijo na pametni napravi.

**Zbiranje ponudb do sedmega junija**

Javno naročilo za izvajanje storitev »Mestne kartice« v Mestni občini Kranj je objavljeno [na portalu e-naročanje](https://www.enarocanje.si/Obrazci/?id_obrazec=397774), kjer se nahaja tudi razpisna dokumentacija. Celotna vsebina javnega razpisa je objavljena tudi na spletni strani MOK, [v zavihku javni razpis](https://www.kranj.si/mestna-obcina/javni-razpisi), rok za oddajo dokumentacije je 7. junij 2021 do 13.00.